Andrzej Duda

**Andrzej Duda** (* 16. máj 1972, Krakov, Poľsko) je poľský politik, právnik, a bývalý prezident Poľskej republiky. Prezidentský mandát získal vo voľbách v máji 2015, keď v druhom kole porazil vtedajšieho prezidenta Bronisława Komorowského.

V rokoch 20142015 bol poslancom Európskeho parlamentu. Je členom strany Právo a spravodlivosť.

## Životopis
Andrzej Duda sa narodil v Krakove v rodine Jana Tadeusza Dudu (* 1949), inžiniera, informatika a profesora technických vied na Banícko-hutníckej akadémii Stanisława Staszica v Krakove, a jeho manželky Janiny Milewskej-Dudovej (* 1949), profesorky chémie na rovnakej akadémii. V rokoch 19841990 sa venoval skautingu. Roku 1996 dokončil štúdium práva na krakovskej Jagelovskej univerzite. O rok neskôr začal na tejto univerzite pracovať v oblasti výučby vedy a technológie a od roku 2001 ako tunajší asistent v oblasti práva.

V roku 2000 sa stal členom stredovej politickej strany Únia Slobody (*Unia Wolności*), po parlamentných voľbách v roku 2005 začal spolupracovať so stranou Právo a spravodlivosť. V rokoch 2006 a 2007 pracoval na Ministerstve spravodlivosti, kde mal na starosti legislatívu, medzinárodnú spoluprácu a proces informatizácie súdov. Roku 2008 začal pracovať v prezidentskej kancelárii ako poradca Lecha Kaczyńského a z tejto funkcie odišiel po zvolení nového prezidenta Bronisława Komorowského v roku 2010. V rovnakom roku kandidoval na starostu Krakova, ale bol zvolený len do rady mesta. O rok neskôr bol zvolený za poslanca Sejmu.

V roku 2014 bol zvolený za poslanca Európskeho parlamentu, kde sa zaradil medzi Európskych konzervatívcov a reformistov. V decembri toho roku ho strana Právo a spravodlivosť navrhla ako svojho kandidáta do prezidentských volieb. Voľby sa konali v máji 2015 a zvíťazil v nich nad doterajším prezidentom Bronisławom Komorowskim. V prvom kole získal 34,76% hlasov, v druhom 51,55%. Počas prezidentskej kampane bol kritizovaný za to, že v roku 2012 podporil návrh zákona o trestnej zodpovednosti pre lekárov, vykonávajúcich oplodnenie v skúmavke. Po zložení prezidentského sľubu sa stal súčasným najmladším prezidentom európskeho štátu. V prezidentských voľbách v júni 2020 získal v prvom kole 43,5 % hlasov a postúpil do druhého kola s Rafałom Trzaskowským (30,5 %). V druhom kole v júli 2020 bol znovuzvolený ziskom 51,03 % hlasov.

## Súkromný život
Andrzej Duda má dvoch súrodencov. V roku 1994 sa oženil s Agátou Kornhauserovou, neskoršou stredoškolskou profesorkou nemčiny. Do manželstva sa roku 1995 narodila dcéra Kinga Dudová. Hlási sa k rímskokatolíckej cirkvi.

Jeho svokrom je básnik a literárny kritik Julian Kornhauser (* 1946), autor kníh pre deti a prekladateľ srbskej a chorvátskej literatúry, ktorý pôsobí tiež ako profesor na Jagelovskej univerzite v Krakove. Julian Kornhauser je synom otca židovského pôvodu a matky katolíčky.

## Referencie


## Iné projekty

## Externé odkazy
* 

## Zdroj
* 

Kategória:Osobnosti z Krakova
Kategória:Poľskí právnici
Kategória:Poľskí politici
Kategória:Poľskí skauti
Kategória:Prezidenti Poľska
Kategória:Poslanci Európskeho parlamentu z Poľska
Kategória:Politici Práva a spravodlivosti
Kategória:Poslanci Sejmu (3. republika)
Kategória:Vyučujúci na Jagelovskej univerzite
Kategória:Absolventi Uniwersytet Jagielloński
Kategória:Nositelia veľkokríža Radu za zásluhy (Portugalsko)
Kategória:Nositelia Radu Stará planina
Kategória:Nositelia Radu troch hviezd
Kategória:Nositelia Radu bielej ruže
Kategória:Nositelia Radu bielej orlice